Document ID: 32007R0414

KOMISSION ASETUS (EY) N:o 414/2007,
annettu 13 päivänä maaliskuuta 2007,
yhdenmukaistetuista jokitiedotuspalveluista (RIS) Euroopan yhteisön sisävesillä annetun Euroopan parlamentin ja neuvoston direktiivin 2005/44/EY 5 artiklassa tarkoitetuista teknisistä ohjeista jokitiedotuspalvelujen suunnittelua, täytäntöönpanoa ja käyttöä varten
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon yhdenmukaistetuista jokitiedotuspalveluista (RIS) Euroopan yhteisön sisävesillä 7 päivänä syyskuuta 2005 annetun Euroopan parlamentin ja neuvoston direktiivin 2005/44/EY (1) ja erityisesti sen 5 artiklan,
sekä katsoo seuraavaa:
(1)
Direktiivin 2005/44/EY 1 artiklan mukaisesti jokitiedotuspalveluja (RIS) on kehitettävä ja ne on pantava täytäntöön yhdenmukaisella, yhteentoimivalla ja avoimella tavalla.
(2)
Direktiivin 2005/44/EY 5 artiklan mukaisesti jokitiedotuspalvelujen suunnittelua, täytäntöönpanoa ja käyttöä varten on laadittava tekniset ohjeet, jäljempänä ’RIS-ohjeet’.
(3)
RIS-ohjeet laaditaan direktiivin liitteessä II esitettyjen teknisten periaatteiden perusteella.
(4)
Direktiivin 2005/44/EY 1 artiklan 2 kohdan mukaisesti RIS-ohjeissa on otettava asianmukaisella tavalla huomioon asianomaisten kansainvälisten järjestöjen, kuten PIANC:n, RNKK:n ja UNECEn, tekemä työ. Lisäksi on varmistettava johdonmukaisuus muiden liikennemuotojen hallintapalvelujen, erityisesti meriliikenteen hallinnan ja tiedotuspalvelujen kanssa.
(5)
Jotta varmistettaisiin yhteisymmärrys jokitiedotuspalvelujen suunnittelusta, täytäntöönpanosta ja käytöstä, näissä RIS-ohjeissa esitettyjä termejä ja määritelmiä käytetään myös tulevassa standardointityössä ja sovellusten suunnittelussa.
(6)
Näissä ohjeissa esitettyä RIS-arkkitehtuuria sovelletaan kehitettäessä palveluja, järjestelmiä ja sovelluksia.
(7)
Suunniteltaessa jokitiedotuspalveluja on noudatettava näissä RIS-ohjeissa kuvattua järjestelmällistä menetelmää.
(8)
Ohjeet, joita tämä asetus koskee, ovat tekniikan viimeisimmän kehityksen mukaisia. Direktiivin 2005/44/EY soveltamisesta saadut kokemukset sekä tekniikan tuleva kehitys voivat edellyttää teknisten eritelmien muuttamista direktiivin 2005/44/EY 5 artiklan 2 kohdan mukaisesti.
(9)
Direktiivin 2005/44/EY 11 artiklalla perustettu komitea on tarkastellut RIS-ohjeiden luonnosta.
(10)
Tässä asetuksessa säädetyt toimenpiteet ovat direktiivin 2005/44/EY 11 artiklassa tarkoitetun komitean lausunnon mukaiset,
ON ANTANUT TÄMÄN ASETUKSEN:
1 artikla
Tässä asetuksessa määritetään ohjeet jokitiedotuspalvelujen (RIS) suunnittelua, täytäntöönpanoa ja käyttöä varten. Ohjeet ovat tämän asetuksen liitteenä.
2 artikla
Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 13 päivänä maaliskuuta 2007.

Labels: 7
12
8
3